b'\n_START_ARTICLE_\nEvangeli\xc4\x8danska cerkev, Kri\xc5\xbeevci\n_START_SECTION_\nReformacija in protireformacija\n_START_PARAGRAPH_\nPo vsej verjetnosti so Kri\xc5\xbeevci v \xc4\x8dasu reformacije spadali k Benediktu (Kan\xc4\x8devci - Ivanovci) in so bili kot filiala imenovani\xc2\xa0\xc2\xbbSveti kri\xc5\xbe\xc2\xab. Podru\xc5\xbenica je imela v Kri\xc5\xbeevcih svojo kapelico na nekdanjem pokopali\xc5\xa1\xc4\x8du. Ta objekt ni bil vzdr\xc5\xbeevan in je za\xc4\x8del propadati. Takratni katoli\xc5\xa1ki duhovnik iz Petrovcev ga je zaradi tega dal poru\xc5\xa1iti, iz ostankov opeke pa so zgradili katoli\xc5\xa1ko \xc5\xbeupni\xc5\xa1\xc4\x8de v Gornjih Petrovcih. Kljub mo\xc4\x8dni protireformaciji in hudemu preganjanju je tretjina prekmurskega prebivalstva ostala zvesta reformaciji. Zahvala za to gre gosto naseljenim malome\xc5\xa1\xc4\x8danskim dokaj premo\xc5\xbenim dru\xc5\xbeinam, katerih tedanje oblasti glede njihove vere niso preganjale. Tem so se pridru\xc5\xbeevali tudi ostali evangeli\xc4\x8dani. Dve leti po izdaji toleran\xc4\x8dnega edikta cesarja Franca Jo\xc5\xbeefa II. leta 1783 so bile ustanovljene prve tri protestantske cerkvene ob\xc4\x8dine: Puconci, Kri\xc5\xbeevci in Hodo\xc5\xa1.\n_START_SECTION_\nZa\xc4\x8detki delovanja cerkve\n_START_PARAGRAPH_\nDne 19. oktobra 1783 je bila prva bo\xc5\xbeja slu\xc5\xbeba v Kri\xc5\xbeevcih, v hi\xc5\xa1i Gergar Nikolaja, ki so bile vse do 14. novembra 1784. V tem \xc4\x8dasu so za\xc4\x8deli na mestu dana\xc5\xa1nje cerkve zidati novo cerkev. Dokler cerkev ni bila dograjena, so verniki postavili ob vzhodni strani cerkve \xc5\xa1otor, kjer so imeli bo\xc5\xbeje slu\xc5\xbebe. Dne 30. oktobra 1785 je bila cerkev dograjena in predana svojemu namenu. Ob blagoslovi\xc2\xadtvi sta razen doma\xc4\x8dega duhovnika sodelovala \xc5\xa1e puconski in hodo\xc5\xa1ki duhovnik. Istega leta so na vzhodni strani cerkve postavili za\xc4\x8dasen lesen zvonik, v katerega so leta 1795 namestili dva zvonova. V tistem \xc4\x8dasu ni bilo dovoljeno kjer koli zidati evangeli\xc4\x8danske cerkve, ampak le tam, kjer to ni motilo katoli\xc4\x8danov. S\xc4\x8dasoma je prva cerkev postala premajhna, zato so jo v letu 1885 podalj\xc5\xa1ali. Stara zvonova so prodala vasi Ko\xc5\xa1arovci in namesto teh dveh kupila nova. V prvi svetovni vojni so manj\xc5\xa1ega nasilno odvzeli._NEWLINE_Duhovnik Mih\xc3\xa1o Bako\xc5\xa1 je mnogo pripomogel, da je potekala bogoslu\xc5\xbena in vzgojna dejavnost v materinem jeziku. O tem pri\xc4\x8data tudi mati\xc4\x8dni knjigi kr\xc5\xa1\xc4\x8denih in poro\xc4\x8denih, ki ju je Bako\xc5\xa1 za\xc4\x8del voditi leta 1783 v slovenskem jeziku. Lotil se je tudi sestavljanja slovenskega obrednika in cerkvene pesmarice. S tema deloma je vsebinsko in jezikovno izpopolnil luteransko bogoslu\xc5\xbeje med prek\xc2\xadmurskimi Slovenci. Vzporedno z bogoslu\xc5\xbenimi in drugimi cerkvenimi zadevami se je Bako\xc5\xa1 takoj po prihodu v Kri\xc5\xbeevce lotil tudi urejanja osnovno\xc5\xa1ol\xc2\xadskega pouka za svoj \xc5\xbeupnijski okoli\xc5\xa1. Razen tega, da je obogatil slovenski jezik, je Bako\xc5\xa1 vodil gradnjo prve cerkve v Kri\xc5\xbeevcih in na splo\xc5\xa1no organiziral versko \xc5\xbeivljenje._NEWLINE_Zaradi dotrajanosti, so leta 1971 poru\xc5\xa1ili staro \xc5\xbeupni\xc5\xa1\xc4\x8de in pri\xc4\x8deli z gradnjo novega, ki je bilo zgrajeno naslednje leto. Blagoslovili so ga oktobra 1975, ko je gmajna praznovala 190. obletnico svoje cerkve. Leta 1982 je bila opravljena renovacija cerkve, leta 1983 pa je bil na novo prekrit cerkveni zvonik. Verniki evangeli\xc4\x8danske cerkvene ob\xc4\x8dine Kri\xc5\xbeevci so Slovenci, z izjemo vernikov v Porda\xc5\xa1incih, kjer \xc5\xbeivi mad\xc5\xbearska manj\xc5\xa1ina. Cerkvena ob\xc4\x8dina Kri\xc5\xbeevci trenutno \xc5\xa1teje 16 vasi.\n_START_SECTION_\nArhitektura\n_START_PARAGRAPH_\nCerkev iz 1785 je bila leta 1885 podalj\xc5\xa1ana. Je ena starej\xc5\xa1ih evangeli\xc4\x8danskih cerkva v Prekmurju. Sestavljajo jo ladja pravokotnega tlorisa, poligonalni prezbiterij in zahodni zvonik.'